M. Maďarič, minister kultúry SR: (2007-03-28):
Tie pozmeňujúce návrhy, pán poslanec Minárik, vznikali za výdatnej účasti ministerstva kultúry, takže váš pokus postaviť návrh zákona proti koaličným, alebo resp. proti pozmeňujúcim návrhom obsiahnutým v spoločnej správe môžem chápať ako taký chabý pokus o iróniu a o nič viac. Skôr ma prekvapilo, že vidíte v uzákonení verejnoprávneho multiplexu nejaké politikum. Ja som naozaj prekvapený, nijaké politikum tam nevidím, je to jednoducho posilnenie významu verejnoprávneho vysielania a je to najmä dôležité pre vyváženie duálneho systému. Pocítil som vo vašom  príspevku akú takú inklináciu práve k súkromným vysielateľom, povedzme, na rozdiel od pani poslankyne Vášáryovej, ktorá, si myslím, chápe plne význam verejnoprávneho multiplexu aj toho, čo môže priniesť slovenskej spoločnosti. Ten verejnoprávny multiplex, jeho uzákonenie formou pozmeňujúceho návrhu prichádza preto, lebo ministerstvo na to, aby ho vložilo samo do zákona, potrebovalo partnera, potrebovalo verejnoprávneho vysielateľa, ktorý jasne deklaruje vôľu, že má o takýto verejnoprávny multiplex záujem, že má schopnosti a predstavu, ako ho naplní. A toto, bohužiaľ, bývalé vedenie Slovenskej televízie nebolo schopné ponúknuť. Takže to je odpoveď na vašu otázku alebo teda na váš pokus byť svojím spôsobom ironickým na konto návrhu a pozmeňujúceho návrhu. Legitímne sa, samozrejme, otvorili pri prerokovaní zákona aj otázky, ktoré síce priamo zákon nerieši, ale otvárajú sa schválením alebo otvoria sa schválením  zákona. To znamená, financovanie digitálneho vysielania a ubezpečujem vás, že prídeme s návrhom, ktorý umožní verejnoprávnej  televízii verejnoprávny multiplex zvládnuť aj z tejto stránky, a to spôsobom, ktorý ho v žiadnom prípade tu neuvrhne do vami naznačovanej nejakej závislosti. Takisto je tu naozaj zložitá a náročná otázka technického plánu prechodu, ktorá stojí teraz pred Telekomunikačným úradom. Bude musieť aj Telekomunikačný úrad postupovať cestou dohody so zúčastnenými stranami, tak ako aj ministerstvo muselo byť mediátorom pri dohode vysielateľov, a to aj z toho jednoduchého dôvodu, že jednoducho tento štát niektorým vysielateľom udelil licenciu na analógové  frekvencie do roku 2018 a práve keby sme nešli cestou dohody, tak by hrozila česká cesta, hrozilo by možno súdne zablokovanie celého procesu digitalizácie možno až s hrozbou medzinárodnej arbitráže. Takže v tej dohode a v takomto postupe sa musí pokračovať, musí tak pokračovať aj Telekomunikačný úrad a myslím, že mu nič nebráni v tom, aby pripravil zvládnuteľný technický plán prechodu na digitálne vysielanie. Samozrejme, je to aj otázka informovanosti obyvateľstva a niekoľkokrát  spomínanej kampane. Sú na to vyčlenené prostriedky, je to v gescii  ministerstva dopravy, pôšt a telekomunikácií, ale ubezpečujem vás, že dôležitosť kampane a informovanosti obyvateľstva si uvedomujú aj vysielatelia, aj súkromní, aj som na túto tému s nimi viedol rozhovory, pretože aj im záleží na tom, keď v istom okamihu budú vysielať na digitálnom multiplexe, tak jednoducho im záleží na tom, aby im neklesol počet divákov, aby ľudia boli motivovaní, samozrejme, nielen ekonomicky, ale aj programovou ponukou na to, aby si zabezpečili buď prídavné zariadenie, alebo priamo digitálne televízory. Otázka kompenzácie. Viete, že pracuje skupina pre digitálne vysielanie pri ministerstve dopravy takisto, ktorá okrem iného má za úlohu analyzovať túto situáciu s ohľadom na potrebu kompenzácií. Myslím, že je potrebné to priebežne sledovať, lebo naozaj postupom  času klesá cena prídavných prístrojov, ako aj určite bude klesať cena samotných digitálnych  televíznych prijímačov, ale, a v istom čase bude musieť prísť nejaký návrh na nejakú formu kompenzácie,  budeme musieť hľadať takú cestu, aby zase nedošlo k nejakému porušeniu    hospodárskej súťaže, lebo nemôžeme to kompenzovať len vysielateľom, teda len v rámci terestriálneho vysielania, ale je tu otázka, či potom nebudú ukrátení, povedzme, kábloví operátori. Napokon je tu otázka tiež legitímne nastolená pokrytia a jednoducho poviem, musíme zabezpečiť, aby to pokrytie bolo porovnateľné so súčasným. Dovoľte mi v závere povedať, že návrh zákona otvára zložitý technologicko-ekonomický proces, na ktorého konci bude viac vysielateľov nielen celoplošných, ale aj lokálnych a regionálnych, viac televíznych kanálov, najmä pribudnú monotypové, bude viac služieb, čiže to znamená to rozšírenie o ďalšie služby, nielen televízne vysielanie samotné a bude aj, samozrejme, vyššia kvalita signálu na vysielanie. Ďakujem vám pekne za pozornosť a naozaj ešte raz aj za vecný priebeh rozpravy.